વાત ધર્મની હશે કે રાજકારણની, જ્યાં જ્યાં વ્યક્તિગત કે અમુક મંડળીના સ્વાર્થ ખાતર તેની મોટાઈ કે વૈભવને ખાતર બધો વહેવાર ચાલતો હશે ત્યાં છેવટે તેમાંથી કશું જ નીપજવાનું નથી. દેશકાળને ધરમૂળથી બદલી નાખવાનું કાંઈ એક સરેરાશ સામાન્ય માનવીના હાથમાં ના હોઈ શકે, પણ તે પોતે એટલું કરી શકે કે પોતાના જીવનને ભરણપોષણ અને કુટુંબરક્ષાની સપાટી પર ઊભા રહીને પણ કોઈક જીવનધ્યેયનો ધ્રુવ તારો નજર સામે રાખીને નવેસરથી ગોઠવે.